S-512/2011

Mál þetta, sem dómtekið var 12. maí sl., er höfðað með ákæru ríkissaksóknara, útgefinni 21. mars 2011, á hendur A, kt. 000000-0000, [heimilisfang] og B, kt. 000000-0000, [heimilisfang], fyrir eftirtalin brot gegn almennum hegningarlögum.

I.

Á hendur ákærðu báðum fyrir rán, með því að hafa að kvöldi fimmtudagsins 20. janúar 2011 farið inn í söluturninn Leiguna, Smiðsbúð 9 í Garðabæ, með andlit sín hulin og skipað afgreiðslustúlkunni T-kvk-þgf S-kvk-þgf að afhenda þeim peninga en ákærði A var vopnaður hnífi og ógnaði T-kvk-þgf með honum. Höfðu þeir 40.000 krónur á brott með sér úr söluturninum.

Telst þetta varða við 252. gr. almennra hegningarlaga nr. 19/1940.

Einkaréttarkrafa:

Í málinu gerir G-kk-nf Ö-kk-nf S-kk-nf f.h. G. Arnfjörð ehf., kennitala 000000-0000, kröfu um greiðslu bóta að fjárhæð 40.000 krónur auk dráttarvaxta frá 20. janúar 2011.

II.

Á hendur ákærða A fyrir brot gegn valdstjórninni, með því að hafa að kvöldi laugardagsins 3. október 2009 við [heimilisfang], slegið lögreglumanninn A-kk-þf S-kk-þf, sem var við skyldustörf, með krepptum hnefa í andlitið, með þeim afleiðingum að hann hlaut sár á innanverðar varir vinstra megin og yfirborðssár á eftir vinstri vör, sem og bólgu á varir.

Telst þetta varða við 1. mgr. 106. gr. almennra hegningarlaga nr. 1971940.

Þess er krafist að ákærðu verði dæmdir til refsingar og greiðslu alls sakarkostnaðar.“

Um málavaxtalýsingu er skírskotað til ákæru.

Ákærðu játuðu báðir brot sín skýlaust fyrir dóminum eins og þeim er lýst í ákæru. Þykir með játningu ákærðu sem á sér stoð í gögnum málsins sannað að ákærðu hafi gerst sekir um þá háttsemi sem ákært er fyrir og eru brot ákærðu réttilega heimfærð til refsiákvæða í ákærunni.

Þá samþykktu ákærðu bótakröfu G. Arnfjörð ehf. í málinu.

Ákærði A er fæddur 1993. Hinn 30. apríl 2010 var útgáfu ákæru á hendur honum fyrir brot það er greinir í II. kafla ákærunnar frestað skilorðsbundið í tvö ár. Rauf hann það skilorð með ránsbrotinu í I. kafla ákærunnar og er því nú einnig ákærður fyrir valdstjórnarbrotið í II. kafla ákærunnar.

Ákærði B er fæddur 1994. Hann hefur ekki áður sætt refsingu.

Við ákvörðun refsingar er litið til 1., 3. og 6. tl. 1. mgr. og 2. mgr. 70. gr. almennra hegningarlaga að því er ránsbrotið varðar, þ.e. að um samverknað ákærðu var að ræða, en ákærðu gengu skipulega til verks, huldu andlit sín og beittu hættulegu vopni. Ljóst þykir að framganga ákærðu var talsvert ógnandi. Þá verður að telja hlut ákærða A í brotinu talsvert meiri en ákærða B og framgöngu hans mun alvarlegri. Loks er litið til þess að brot ákærða A í II. kafla ákærunnar var ófyrirleitið, en ákærði sló viðkomandi lögreglumann í andlitið allsendis fyrirvaralaust og án alls tilefnis.

Ákærðu hafa báðir játað brot sín hreinskilnislega og er litið til þess við ákvörðun refsingar. Einnig er litið til ungs aldurs ákærðu, en ákærði A var 17 ára og ákærði B 16 ára þegar ránsbrotið var framið. Þá var ákærði A tæplega 16 ára þegar valdstjórnarbrotið var framið. Jafnframt er litið til þess að ákærðu hafa báðir samþykkt að greiða tjónþola ránsbrotsins skaðabætur. Lögð hafa verið fram gögn um það að ákærði A eigi við nokkra persónulega erfiðleika að stríða og að hann hafi leitað sér aðstoðar vegna þessara vandamála sinna. Þá hefur verið upplýst um það að ákærði B hafi farið í meðferð á Stuðlum og leitað sér annarrar aðstoðar til að vinna bug á vandamálum sínum. Allt er þetta virt ákærðu til málsbóta.

Með hliðsjón af öllu framangreindu þykir refsing ákærða A hæfilega ákveðin níu mánaða fangelsi. Refsing ákærða B þykir hæfilega ákveðin sex mánaða fangelsi. Með hliðsjón af ungum aldri ákærðu og því að þeir hafa leitast við að snúa lífi sínu á betri veg þykir rétt að fresta fullnustu refsingar þeirra og skal refsingin falla niður að liðnum þremur árum frá uppkvaðningu dómsins að telja haldi ákærðu almennt skilorð 57. gr. almennra hegningarlaga nr. 19/1940.

Ákærðu hafa samþykkt framlagða bótakröfu og eru þeir dæmdir til að greiða brotaþola, G. Arnfjörð ehf., in solidum 40.000 krónur í skaðabætur með dráttarvöxtum skv. 1. mgr. 6. gr., sbr. 9. gr. laga nr. 38/2001 frá 25. febrúar 2011 til greiðsludags.

Þá er ákærðu gert að greiða þóknun skipaðs verjanda síns, S-kk-ef A-kk-ef S-kk-ef hrl., sem þykir hæfilega ákveðin 87.850 krónur að meðtöldum virðisaukaskatti. Annan sakarkostnað leiddi ekki af meðferð málsins.

R-kvk-nf B-kvk-nf héraðsdómari kveður upp dóminn.

Dómsorð:

Ákærði, A, sæti fangelsi 9 mánuði, en fullnustu refsingarinnar er frestað og skal hún falla niður að liðnum þremur árum frá uppkvaðningu dómsins að telja, haldi ákærði almennt skilorð 57. gr. almennra hegningarlaga nr. 19/1940.

Ákærði, B, sæti fangelsi í sex mánuði, en fullnustu refsingarinnar er frestað og skal hún falla niður að liðnum þremur árum frá uppkvaðningu dómsins að telja, haldi ákærði almennt skilorð 57. gr. almennra hegningarlaga nr. 19/1940.

Ákærðu greiði brotaþola, G. Arnfjörð ehf., in solidum 40.000 krónur í skaðabætur, með dráttarvöxtum skv. 1. mgr. 6. gr., sbr. 9. gr. laga nr. 38/2001 frá 25. febrúar 2011 til greiðsludags.

Ákærðu greiði þóknun skipaðs verjanda síns, S-kk-ef A-kk-ef S-kk-ef hrl., 87.850 krónur.

R-kvk-nf B-kvk-nf

Rétt endurrit staðfestir.

Héraðsdómi Reykjaness 26.05.2011.